Με επιτυχία συγκολλήθηκε στο νοσοκομείο ΚΑΤ το χέρι 20χρονης που είχε ακρωτηριαστεί πλήρως λίγο πάνω από τον αγκώνα μετά από τροχαίο στο Ηράκλειο Κρήτης.

Η επέμβαση έγινε στις 25 Οκτωβρίου, μετά από αεροδιακομιδή της κοπέλας στην Αθήνα.

Πρόκειται για ιδιαίτερα σημαντικό ιατρικό επίτευγμα, προϊόν συνεργασίας του Τμήματος Χεριού - Μικροχειρουργικής - Ανω Άκρου με Διευθυντή τον Σ. Σπυρίδωνος και του Τμήματος Αγγειοχειρουργικής με συντονιστή διευθυντή τον Χρ. Μαλτέζο.

«Το νοσοκομείο ΚΑΤ, που εφημερεύει καθημερινά έχει παράδοση και εμπειρία στην αντιμετώπιση σύνθετων και δύσκολων τραυματολογικών περιστατικών. Παράλληλα, επιτυχίες σαν και αυτή αναδεικνύουν και αποδεικνύουν τις μεγάλες δυνατότητες του Δημόσιου Συστήματος Υγείας», δήλωσε ο διοκητής Νικόλαος Κοντοδημόπουλος.